Statistiek oor kos maar skaars | Netwerk24
Deur Prof. André De Villiers, Centurion 12 Desember 2019 00:01
My dank aan prof. Johannes Froneman vir sy insiggewende Brandpunt-rubriek oor Statistieke Suid-Afrika (“SSA-seepbel wil-wil ook bars”, 09.12).
Dit laat my terugdink aan my dae by die Wetenskaplike en Nywerheidnavorsingsraad se Voedselnavorsingsinstituut in die 1970’s en vroeë 1980’s.
My gevolgtrekking is dat terwyl die staatsopset soos ’n seepbel al hoe groter geword het, ons plaaslike kosbedryf al hoe meer soos ’n sampioen in ’n warm pan gekrimp het.
My afdeling het onder meer projekte namens die Suid-Afrikaanse suikerbedryf onderneem.
Tóé al het ek dikwels gevind dat die beskikbare statistieke redelik karig en opper­vlak­kig was, veral wanneer ’n mens dit met die geweldig gedetailleerde statistieke oor Ame­rika se suikerbedryf vergelyk het.
Iemand wat ek van die Afrikaanse Hoër Seunskool geken het en wat by die Amerikaanse ambassade hier in Pretoria gewerk het, was dikwels heel behulpsaam met die verskaf van inligting.
In navorsing vir my doktorsgraadstudie het ek ge­sukkel om betroubare statistiese inligting oor die plaas­like kos­bedryfstak te kry.
Soos Froneman meld, het die Sentrale Statistiekdiens (SSD) maar beperkte infrastruktuur gehad.
Daarby was sakeondernemings ook maar traag om sulke statistiese inligting te verskaf.
My seun werk vandag vir ’n logistieke onderneming wat al die rou produkte aan een van die grootste kitskosbemarkers moet voorsien.
Hy is geskok oor hoeveel van die benodigdhede in­gevoer en soms selfs ingevlieg moet word.
Heelwat gebakte produkte en souse is gewoon nie plaaslik beskikbaar nie.
Daarbenewens vind hy dat die regte gehalte, op die regte tyd en plek, ook soms problematies is.
Arbeidsoptrede is meestal vir hierdie toedrag van sake verantwoordelik.
Meer oor: Mystem | Kos | Statistiek | Statistieke Suid-Afrika | Briewe